પશ્ચિમ ઘાટ બહુ વિશાળ છે – લગભગ 1,40,000 ચોરસ કિલોમિટરમાં ફેલાયેલો છે. ગાડગીળ સમિતિની ભલામણ હતી કે તેને ત્રણ ઝોનમાં વહેંચવો જોઈએ. કેટલાક જોખમી સ્થળે ખાણો ખોદવાનું બિલકુલ બંધ કરી દેવામાં આવે તેવી ચેતણવી સમિતિએ આપી હતી. તેવું થયું નથી. ઉલટાનું પથ્થરો અને રેતી કાઢવા માટે બેફામ ખાણકામ થતું રહ્યું છે. જંગલોની જમીન હવે ઓછી ના થાય તે માટે પણ ભલામણ કરાઈ હતી. છતાં જંગલોની જમીનને જુદા જુદા બહાને ડિનોટિફાઇ કરીને ખાનગી હાથોમાં આપી દેવાય છે. નદી કિનારે અને જળપ્રવાહ પસાર થવાના માર્ગે બહુમાળી ઇમારતો પણ ના બનાવવાની ભલામણ હતી, તેનો પણ અમલ થયો નથી. 2011માં જ અહેવાલ અપાયો હતો અને સ્પષ્ટ ચેતવણી અપાઇ હતી કે થોડો વધારે વરસાદ થશે તો પાણીના નિકાલની સમસ્યા થશે અને પૂરની સ્થિતિમાં ભારે નુકસાન થઈ શકે છે.